योगी सरकार ने ब्लैक फंगस को 'अधिसूचित बीमारी' घोषित किया, राज्य में कम हुए कोरोना के मामले
उत्तर प्रदेश के मुख्यमंत्री योगी आदित्यनाथ ने कहा है कि देश में सबसे ज्यादा कोरोना टेस्ट करने वाला राज्य उत्तर प्रदेश है। राज्य में 4,62,00,000 से अधिक टेस्ट किए गए हैं।
नई दिल्ली: उत्तर प्रदेश ने ब्लैक फंगस को 'अधिसूचित बीमारी'  घोषित किया है। मुख्यमंत्री योगी आदित्यनाथ ने इस संबंध में आदेश जारी कर दिया है। वहीं मुख्यमंत्री योगी आदित्यनाथ ने कहा है कि देश में सबसे ज्यादा कोरोना टेस्ट करने वाला राज्य उत्तर प्रदेश है। राज्य मे 4,62,00,000 से अधिक टेस्ट किए गए हैं। उन्होंने कहा कि  पिछले 20 दिन के अंदर 2,04,000 सक्रिय मामलों की संख्या कम हो गई है। मुख्यमंत्री योगी आदित्यनाथ ने लखीमपुर खीरी में इंटीग्रेटेड कोविड-19 कमांड सेंटर का निरीक्षण करने के बाद मीडिया से ये बातें कही। सीएम योगी ने इंटीग्रेटेड कोविड-19 कमांड सेंटर का निरीक्षण करने के बाद  लखीमपुर खीरी के जनप्रतिनिधियों और अधिकारियों के साथ बैठक की। योगी आदित्यनाथ ने कहा कि जिस तरह से कहा जा रहा था कि 25 अप्रैल से 10 मई के बीच उत्तर प्रदेश में एक लाख कोरोना के मामले प्रतिदिन आएंगे। आज 7,700 के आसपास पॉजिटिव मामले आए हैं। पिछले 20 दिन के अंदर 2,04,000 सक्रिय मामलों की संख्या कम हो गई है। उन्होंने कहा-'देश में सबसे ज्यादा कोरोना टेस्ट करने वाला राज्य उत्तर प्रदेश है। 4,62,00,000 से अधिक टेस्ट किए गए हैं। 1,60,00,000 से अधिक लोगों को हमने अब तक वैक्सीन दी है। 18 साल से ज्यादा उम्र के लोगों को लगभग 8,00,000 से ज्यादा वैक्सीन दे चुके हैं।